Dielloù evit levrioù\nAndon ar Gasoni\nPosted in Levrioù with tags Breizh, enklask, lennegezh, levrioù, muntr on C'hwevrer 17, 2015 by geekezig\nN’on ket bet tapet diouzhtu e Andon ar Gasoni met adalek m’eo erruet tudenn Klara o labourat e ti an aotrou Kenec’hdu eo bet tapet ma aked. Ur romant-polis eo Andon ar Gasoni, met ur blaz iskis a oa e-kerzh ma lennadenn, rak ar santimant am boa bezañ bet roet re a ditouroù en a-raok. Gwelloc’h e vefe bet din marteze en em c’houlenn traoù evel ar poliserien ha Rozenn Urcun. Ma, en tu-hont da-se em eus kavet kalz dudi el levr : fent ha tudennoù dedennus, kontet brav. Buan e vez lennet ar romant ha daoust deomp gouzout piv en doa graet en torfed ne ouiemp ket abalamour da betra ha souezhet on bet un tamm. Na souezhus am eus kavet ar fin ivez…\nRomant bet skrivet gant Mich Beyer. Embannet gant An Alarc’h e miz Du 2011.\nPosted in Levrioù with tags levrioù, lizhiri, skeudennoù on Genver 8, 2013 by geekezig\nAl levr-mañ a zo bet profet din nevez zo. Ul levr brav eo. E gwirionez ez eo un dibab eus traoù bet kavet gant ur gwerzher levrioù (eil-dorn) amerikan e levrioù e stal. Ul lec’hienn en deus met aze eo bet moullet brav an traoù.\nKlenket int dre dem, skeudennoù, lizhiri hag all. N’eus displegadenn ebet estreget e peseurt levr int bet kavet. Traoù iskis, fentus, fromus, dic’hortoz… A bep seurt 🙂\nChabistr al lizhiri a zo bamus a-walc’h, bez ez eus traoù kozh-noe (un toullad lizhiri eus an XIXvet kantved!), traoù nec’hus, lizhiri mibien aet da vrezeliñ ha me oar…\nDic’hortoz ‘m eus kavet gwelet ul “listenn-zu” (ne ouien ket e oa tud oc’h ober-se e gwirionez!), fentus un dresadenn eus E.T., dispar poent 8 al lizher “People Are My Interest” (doare dispar da ziskleriañ karantez met n’on ket deuet a-benn da gavout roud war al lec’hienn siwazh!)…\nUr santad iskis ha dispar eo lenn ha gwelet traoù evelse, pa n’ouzer netra diwar-benn buhez an dud, ur gwir baradoz evit an ijin! Un tamm gweletaer marteze ^^ met heverk eus braventez an traoùigoù a c’haller kavout e levrioù an dud! (Kartennoù post a zo ur c’hlasel bras, ur wech bennak em eus ranket sikour ur plac’h da gavout en dro un ordrenañs ivez…) Hag un doare taolenn ivez eus ar paperoù a bep seurt a veze miret (pe dilezet just a-walc’h) gant amerikaned (hag al levrioù bep adwerzhet ivez! Titloù zo a vez kavet meur a wech gant embannadurioù disheñvel), bruderezhioù da skouer.\nPeseurt merk pajenn a oa ganin en ur lenn? Nul a-walc’h, un tamm paperenn kartenn ti-bank tarchet gant a bep seurt traoù skrivet war-benn n’on ket gouest da lenn ken zoken. -.-”\nUr rebech hepken : re verr eo!\nPosted in Levrioù with tags levrioù, muntr on Ebrel 18, 2012 by geekezig\nMeur a wech e oa bet kuzuliet din Julius Winsome hag ur pennadig zo e felle din e lenn. A-benn ar fin em eus kredet e gemer war stalennoù al levraoueg!\nJulius Winsome a zo ur paotr 50 vloaz bennak o chom en un ti e kreiz ar c’hoad e Kanada en tu bennak. Bevañ a ra e-unan gant e gi Hobbes. Sioul eo e vuhez, lenn levrioù e-tal an tan ha pourmen er-maez, betek na vefe tennet war e gi. Ur chaseour faziet? Pe un dra washoc’h evit e dizhout? Sodiñ a ra Julius, dreist-holl pa verz pegen drouk eo an dud pa lak skritelloù evit kaout titouroù diwar-benn marv e gi e “kêr”.\nPa deu tud tro-dro d’e di ne chomont ket bev e-pad pell…\nUr romant dial eo Julius Winsome, un dial yen en un endro leun a erc’h… Ha koulskoude n’eus ket tu da gavout Julius ken spontus-se… Prederioù diwar-benn ar brezel (skoet eo bet e dad-kozh hag e dad), karantez al lennegezh hag ar yezh… Ur bern traoù a lak Julius da vezañ denel, start eo gwelet anezhañ evel ul lazher didruez.\nAergelc’h ar gêriadennig a zo nec’hus ivez…\nUr romant berr eo met kreñv, gant ur bern prantadoù ha frazennoù brav eston, leun a varzoniezh.\nPosted in Levrioù with tags embann, kaozeadenn, levrioù on Mae 12, 2011 by geekezig